畏雄附,天雄、附子。使干姜。入少阳三焦,及厥阴肝脏。治女人赤沃崩漏带下,暨难产胎衣不来;疗小儿疳疾泻痢惊痫,并尿血遗溺不禁。却贼风蛊毒,杀鬼疰鬼精。阴痿不起能扶,惊气入腹可愈。《圣济经》曰:怯者惊也。怯则气浮,重剂以镇之。代赭之重,以镇虚逆也。孕妇忌服,恐堕胎元。
《景岳全书》:味微甘,性凉而降,血分药也,能下气降痰清火,除胸腹邪毒,杀鬼物精气,止反胃吐血衄血,血痹血痢,血中邪热,大人小儿惊痫,狂热入脏,肠风痔漏,脱精遗尿,及妇人赤白带下,难产胞衣不出,月经不止,俱可为散调服。亦治金疮,生肌长肉。
《本草备要》:重,镇虚逆,养阴血。寒苦。养血气,平血热。入肝与心包,专治二经血分之病,吐衄崩带,胎动产难,小儿慢惊,赭石半钱,冬瓜仁汤调服,金疮长肉。仲景治伤寒,汗吐下后,心不痞硬噫气,用代赭旋覆汤。取其重以镇虚逆,赤以养阴血也。今人用治膈噎甚效。干姜为使,畏雄、附。